HYƐ nɔ́ nɛ nyumu nɛ ɔ ngɛ pue ngɛ e bo tsu ɔ mi! Tade ko nɛ́ ngɛ fɛu, kɛ sika tsu kɛ sika hiɔ. E muɔɔ mɛ kɛ je Yeriko ma a mi. Se mɛni e sa kaa a ko pee Yeriko ní nɛ ɔmɛ a he? O kai lo?
E sa kaa a ko kpata ní nɛ ɔmɛ a hɛ mi, nɛ́ a ngɔ sika tsu kɛ sika hiɔ ɔ kɛ ya Yehowa níto he ɔ, ngɛ kpe he bo tsu ɔ mi. Lɔɔ he ɔ, nimli nɛ ɔmɛ gbo Mawu tue. A ju Yehowa níhi. Nyumu ɔ biɛ ji Akan, nɛ nihi nɛ piɛɛ e he ɔ ji e weku ɔ mi bi komɛ. Ha nɛ waa hyɛ nɔ́ nɛ ba.
Benɛ Akan ju ní nɛ ɔmɛ se ɔ, Yoshua tsɔ nyumuhi komɛ kaa a kɛ Ai ma a nɛ ya hwu ta. Se Ai tabuli ɔmɛ ye a nɔ kunimi. A gbe a kpɛti ni komɛ, nɛ nihi nɛ piɛ ɔ tu fo. Yoshua ye aywilɛho. E ngɔ e hɛ mi kɛ bu zugba, nɛ e sɔle ha Yehowa ke: ‘Mɛni heje o ngmɛ blɔ nɛ haomi nɛ ɔ ba wa nɔ?’
Yehowa ha lɛ heto ke: ‘Tee si! Israel ma a pee yayami. A ngɔ níhi nɛ e sa kaa a kpata hɛ mi aloo a ngɔ kɛ ba Yehowa bo tsu ɔ mi ɔ eko. A ju tade ko nɛ́ ngɛ fɛu nɛ a laa nɔ. I be nyɛ jɔɔe hu kɛ ya si benɛ nyɛ ma kpata ní nɛ ɔmɛ kɛ julɔ ɔ a hɛ mi.’ Yehowa de Yoshua ke e maa tsɔɔ lɛ nɔ nɛ ji nɔmlɔ yayami ɔ.
Lɔɔ he ɔ, Yoshua bua mabi ɔmɛ tsuo a nya, nɛ Yehowa je nɔmlɔ yayami ɔ nɛ́ ji Akan kpo. Akan de ke: ‘I pee yayami. Benɛ i na tade nɛ ngɛ fɛu ɔ, kɛ sika tsu kɛ sika hiɔ ɔ, a mwɔ ye hɛ. Lɔɔ he ɔ, i muɔɔ mɛ, nɛ i ba pu mɛ ngɛ ye bo tsu ɔ mi.’
Benɛ a ya na ní ɔmɛ nɛ́ a muɔɔ mɛ kɛ ba ha Yoshua a, e de Akan ke: ‘Mɛni heje o ngɔ haomi kɛ ba wa nɔ kikɛ nɛ ɔ? Yehowa hu maa ngɔ haomi kɛ ba o nɔ!’ Kɛkɛ nɛ Israel ma a tsuo fiaa Akan kɛ e weku ɔ tɛ nɛ a gbo. Anɛ enɛ ɔ tsɔɔ we wɔ kaa wa ko ngɔ nɔ́ ko nɛ pi wa nɔ́ lo?
Pee se ɔ, Israel ya nɛ a kɛ Ai ya hwu ta ekohu. Jehanɛ ɔ lɛɛ, Yehowa ye bua e webi ɔmɛ nɛ a ye kunimi ngɛ ta a mi.
Yoshua 7:1-26; 8:1-29.
Sane Bimihi
- Ngɛ foni ɔ mi ɔ, mɛnɔ ji nyumu nɛ ngɛ Yeriko sika tsu kɛ sika hiɔ, kɛ bo nɛ ngɛ fɛu pue ɔ, nɛ mɛnɔmɛ nɛ piɛɛ e he ɔ?
- Mɛni heje nɛ hɛdɔ ngɛ nɔ́ nɛ Akan kɛ e weku ɔ pee ɔ he?
- Benɛ Yoshua bi nɔ́ nɛ ha a ye Israelbi ɔmɛ a nɔ ngɛ Ai ta a mi ɔ, mɛni Yehowa de lɛ?
- Benɛ a ngɔ Akan kɛ e weku ɔ kɛ ba Yoshua ngɔ ɔ, mɛni a pee mɛ?
- Mɛni ní kasemi nɛ he hia wa ma nyɛ ma ná kɛ je Akan kojomi ɔ mi?
Sane bimi kpahi
- Kane Yoshua 7:1-26.
Yoshua sɔlemi ɔ tsɔɔ kaa mɛni wekukpa ngɛ e kɛ e Bɔlɔ ɔ a kpɛti? (Yosh. 7:7-9; La 119:145; 1 Yoh. 5:14)
Akan nɔhyɛ nɔ́ ɔ yeɔ mɛni he odase, nɛ mɛni blɔ nɔ enɛ ɔ ji kɔkɔ bɔmi nɔ́ kɛ ha wɔ? (Yosh. 7:11, 14, 15; Abɛ 15:3; 1 Tim. 5:24; Heb. 4:13)
- Kane Yoshua 8:1-29.
Mɛni ji blɔ nya ní nɛ fɔɔ si ngɛ wa kpɛti nɔ tsuaa nɔ nɔ ngɛ Kristofoli asafo ɔ mi mwɔnɛ ɔ? (Yosh. 7:13; 3 Mose 5:1; Abɛ 28:13)